Imtella' Mejju 8, 2021 - Aġġornata 9 Ta' Mejju, 2021 6:36am Rapport: Ritianne Agius Filmat: Marco Micallef, Muntaġġ: Patrick Borg Kunsilliera u residenti f'Birżebbuġa jinsabu mħassba b'ammont qawwi ta' terrapien li qed jitbattal fix-xagħri viċin Għar Ħasan, li huwa sit ta' Natura 2000, u fejn bħalissa għaddej proġett ta' konservazzjoni ta' pjanti endemiċi mill-Università ta' Malta. L-ERA qalet li x-xogħlijiet li għaddejjin f'din iż-żona huma koperti b'permess mill-Malta Industrial Parks. Ammont kbir ta' terrapien qed jitbattal fix-xagħri fl-inħawi ta' Bengħajsa, viċin Għar Ħasan. Fejn bħalissa hawn għoljiet ta' terrapien, sa ftit żmien ilu kien hemm blat u pjanti indiġeni, fosthom siġar tal-ħarrub, kif jixhdu ritratti mill-ajru u siġar oħra li għadhom ma ntradmux. TVM infurmat li l-maġġoranza tat-terrapien twaddab fl-aħħar ġimgħat, b'resident jgħidilna li r-rimi minn kuntratturi varji qed isir kuljum. "It-trakkijiet il-ħin kollu ġejjin, fost il-ġimgħa, bis-Sibt ukoll, il-ħin kollu ġejjin," spjega Charles Polidano. Mistoqsija dwar dan il-każ, l-Awtorità għall-Ambjent u r-Riżorsi qalet li għaddejjin xogħlijiet f'dik li ddeskriviet bħala żona industrjali. L-ERA qalet li x-xogħlijiet jinvolvu ċaqliq ta' skart li kien diġà mormi f'din iż-żona fil-passat, u ċaħdet li dan huwa każ ta' rimi ta' skart ta' kostruzzjoni. L-ERA żiedet li x-xogħlijiet huma koperti b'awtorizzazzjoni mill-Malta Industrial Parks, u li tinsab f'kuntatt mal-Federation of Maltese Aquaculture Producers, li qed imexxu x-xogħlijiet. Is-Sur Polidano, bħal persuni oħra li trabbew u jgħixu f'din iż-żona, isostnu li qatt ma raw dan l-ammont ta' terrapien f'dawn l-inħawi. "Borġ terrapien li f'dan l-aħħar xahar żviluppa f'daqqa waħda, jien niftakru kollu xagħri, blat naturali, anki siġar tal-ħarrub kien hemm, intradmu." Is-Sur Polidano qal li din il-parti tax-xagħri kienet magħrufa partikolarment għall-ħarrub. F'partijiet tax-xagħri li għadu ma ntradamx, imħaffrin fil-blat jidhru ħwat li aktarx imorru lura snin twal. Dehra mill-ajru taż-żona fl-1967 Maria Mifsud, kunsilliera inkarigata mill-ambjent f'Birżebbuġa, qalet li t-Tlieta li għadda l-kunsill irrapporta din is-sitwazzjoni. "Irrapportajna lill-ERA, u anki bqajna nsegwu r-rapporti, u bqajna bla risposta ta' xejn dwar din is-sitwazzjoni." Ftit passi bogħod minn dan it-terrapien, bħalissa għaddej proġett ta' konservazzjoni mid-Dipartiment tal-Bioloġija fl-Università ta' Malta, fejn qed jitneħħew pjanti aljeni u tinġabar żerriegħa ta' pjanti endemiċi biex tkun tista' terġa' tinżera' fi żmienha. "Filwaqt li konna għaddejin bil-ħidma fiż-żona ta' Għar Ħasan, li huwa sit ta' Natura 2000, biex nerġgħu nagħtu l-ħajja lil din iż-żona, bdejna naraw dan l-isfreġju ambjentali jsir quddiem għajnejna," qalet is-Sinjura Mifsud. Waqt li crew ta' TVM kien fuq il-post illum waranofsinhar, tnejn minn dawn it-trakkijiet dehru jbattlu t-terrapien fix-xagħri.